
Sülysáp Város Önkormányzata Képviselő-testületének

2014. szeptember 18-án tartandó munkaterv szerinti ülésére

9. napirendhez

Tárgy: Csecsemő- és gyermekgyógyászat fekvőbeteg ellátás Sülysáp vonatkozásában
Tisztelt Képviselő-testület!
Dr. Balog Erzsébet házi gyermekorvos jelzése alapján került elénk az a probléma, hogy településünk vonatkozásában a 0500 Csecsemő- és gyermekgyógyászat fekvőbeteg ellátás a Jászberényi Szent Erzsébet Kórház területi ellátási kötelezettségébe tartozik. Jászberény ugyan nincs túl messze Sülysáptól, de sajnos a tömegközlekedés alkalmatlan arra, hogy gyermekkel – különösen, ha az beteg - megközelíthető legyen az intézmény: 1,5-2 óránként indul busz, ami egy óra alatt teszi meg a 40 km-es utat, és ehhez hozzászámítandó még a helyi közlekedés időtartama. 

Tovább súlyosbodott a helyzet a legutóbbi influenzás, fertőzéses időszakokban, amikor is helyhiány miatt a jászberényi kórházból a szolnoki kórházba küldték tovább a gyerekeket, ami viszont már 80 km-re található Sülysáptól.

Ez a helyzet mind a gyermekek, mind a szülők, mind pedig a gyermekorvosaink számára igen megterhelő és sok feszültséggel jár, ráadásul elég nehéz megindokolni és elfogadtatni, ha a kapacitások arányos kihasználása jegyében kijelölt kórház végül nem is tudja fogadni a gyermeket.
Az egészségügyi ellátórendszer fejlesztéséről szóló 2006. évi CXXXII. törvény 5/B. § (2) c) pontja alapján a kapacitás-nyilvántartásban szereplő ellátási terület módosítása iránt kérelmet nyújthatnak be az ellátási terület módosításával érintett települési önkormányzatok.
Ennek alapján a problémát jeleztük az Országos Tisztifőorvosi Hivatal felé, egyúttal kérelmeztük, hogy településünket lehetőség szerint a Heim Pál Gyermekkórház ellátási kötelezettségébe sorolják át, tekintettel arra, hogy Sülysáp egyértelműen a főváros vonzáskörzetébe tartozik, a tömegközlekedés, illetve a közúti infrastruktúra is ennek erővonalai mentén alakult ki és erősödött meg az elmúlt évtizedek során, ráadásul a szülők is ismerik Budapestet, hisz nagy részük ingázóként ott dolgozik.

Miután az Országos Tisztifőorvosi Hivatal eljárásának megindításához a Képviselő-testület ez irányú döntése szükséges, kérem az előterjesztett határozati javaslat szíves elfogadását.
…/2014. (IX. 18.) ÖKT határozati javaslat

Sülysáp Város Önkormányzatának Képviselő-testülete az egészségügyi ellátórendszer fejlesztéséről szóló 2006. évi CXXXII. törvény 5/B. § (2) c) pontja alapján kinyilvánítja azon kérelmét, hogy Sülysáp település a Csecsemő- és gyermekgyógyászat fekvőbeteg ellátás szakma vonatkozásában a Jászberényi Szent Erzsébet Kórház területi ellátási kötelezettségéből valamely budapesti intézmény, lehetőség szerint a Heim Pál Gyermekkórház ellátási kötelezettségébe kerüljön át, tekintettel arra, hogy a Jászberényi Szent Erzsébet Kórház megközelítése mind időben, mind pedig fizikailag igen megterhelő a beteg gyermekek és szüleik számára.

